Lokalt kan der falde over 30 millimeter regn søndag.

Søndagen lægger fra land med enkelte byger, navnligt mod syd og vest. Ud på dagen dannes der flere byger, som kan blive særdeles kraftige, og kan være ledsaget af både torden og skybrud. Derfor har TV 2 Vejret udsendt et varsel for skybrud til det meste af Jylland, Nordfyn og Sjælland samt Lolland, Falster og Møn. Varslet er gældende fra klokken 12 til klokken 22 i aften. Sol til formiddag - kraftige byger i eftermiddag Søndag morgen ligger et varierende skydække over landet, hvilket giver kig til solen af og til. I takt med at dagen skrider frem, opstår der flere og flere byger med tiltagende styrke. Allerede ved frokosttid kan der være en del kraftige byger, navnligt mod vest. Bygerne kan vokse sig relativt store, især over Jylland. Da byger søndag kan blive store og dermed vare i længere tid, er der behov for et regulært varsel for skybrud, da bygerne kan nå at smide store mængder vand af sig. Ud på eftermiddagen breder de kraftige byger sig til store dele af landet, og flere steder kan man se frem til perioder med kraftig nedbør og torden. I forbindelse med bygerne kan der også forekomme kraftige vindstød. Du kan med fordel bruge TV 2 Vejrets radar for at undgå lørdagens kraftige byger. Du finder radaren i TV 2 Vejrets app eller nedenfor. Grundet den variable og uforudsigelige natur af kraftige sommerbyger, er forskellige vejrmodeller meget uenige om, hvor bygerne rammer og hvor mange, der opstår. Dermed er modellerne også uenige om præcis hvor meget regn der falder, og hvor det falder. Nedenfor er ét bud af mange på nedbørsfordelingen. Selvom nedbørsfordelingen med al sandsynlighed ikke vil ligne denne, så bevidner prognosen alligevel om, at der lokalt kan falde store mængder regn i dagens byger.